อันนี้พูดเลยว่า...น่าจะเป็นร้านข้าวต้ม(กุ๊ย)ที่ขายดีที่สุดในแยกนี้ เนื่องจากคู่แข่งแทบจะไม่มี ทำเลก็ได้เปรียบ ร้านเป็นเพิงง่ายๆ แบบเปิด ที่จอดรถสะดวก (จะจอดริมถนนข้างทางหรือจอดด้านในก็ได้นะ) อาหารก็มีให้เลือกหลากหลายเมนู (เปิดเจอพวกเมนูเนื้อกบ กวาง ซะด้วย) เวลาทำการน่าจะประมาณ 17.30-1.00 ละมั๊ง

#สิ่งที่ชิม#

@ขาไก่ซุปเปอร์ อันนี้พูดเลยว่าเป็นเมนูเอกของร้านบางปะกงทุกสาขา รสชาติระดับความแซ่บ...พอใช้ได้ แต่จากประสบการณ์ที่เคยกินสาขาอื่น...รู้สึกว่าสาขานี้จะใส่ซีอิ้วปรุงรสมากเกินไป เค็มนำ และกลิ่นซีอิ้วทำให้ขัดอรรถรสครับ วันนี้ผิดสูตรไปหรือเปล่านะ? ขาไก่เปื่อยดี แต่...ก็นั่นแหละยังว่าแปลกๆอยู่ คือ ที่เคยกินสาขาอื่น เขาทำได้ดีกว่านี้ครับ 

@เป็ดคั่วซอส ปกติสูตรเด็ดของเขาจะเป็นเป็ดพะโล้ธรรมดาๆเนี้ยล่ะ แต่วันนี้อยากลองแบบอื่นดูมั่ง รสชาติอร่อยดี คั่วได้แห้งกรอบกรุบกริบ บางชิ้นเคี้ยวได้ทั้งกระดูก ซอสแม้จะเข้มข้นน้อยกว่าบางร้าน (เช่นเจ๊กี) แต่โดยรวมก็ถือว่าเข้าเนื้อ จะมีสงสัยอยู่อย่างเดียวว่า...สูตรเขาใส่เม็ดพริกไทยอ่อนด้วยเรอ? ปกติกินร้านอื่นไม่เคยเจอ...

@ยำไส้ตัน แหม...นึกถึงแล้วยังน้ำลายสอ อร่อยครับจานนี้ รสชาติปรุงรสได้แซ่บดี และไม่กลบรสชาติของไส้ตันเนื้อเด้งๆ ไม่มีกลิ่นคาว ชิ้นในพวงมีทั้งไส้อ่อนนุ่มๆ บางชิ้นก็กรอบกรึบๆ อร่อยง่ะ จานนี้ถูกใจกด like ให้ ชอบมากมายถึงขนาดขอเบิ้ลอีกจาน กินแกล้มเพลินๆ นั่งดูบอลพรีเมียร์ฯที่เขาเปิดให้ดูสดๆบนจอโปรเจคเตอร์ อิๆๆ

สรุปว่า อาหารอร่อยอยู่ในเกณฑ์ที่ดี รวดเร็วพอใช้ เวลายกเสริ์ฟจะมารวดเดียวพร้อมกัน เหมาะสำหรับฝากท้องหิวโซ และมานั่งดูบอลกินเรื่อยๆ เพลินๆ แบบไม่เน้นความบันเทิงเริงรมย์